KOMISIJOS SPRENDIMAS
2005 m. rugsėjo 19 d.
iš dalies keičiantis 2003 m. Stojimo akto X priedo A priedėlį dėl tam tikrų Vengrijos mėsos sektoriaus įmonių
(pranešta dokumentu Nr. C(2005) 3450)
(Tekstas svarbus EEE)
(2005/665/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą, ypač į jo X priedo 5 skyriaus B skirsnio d dalį,
kadangi:
(1)
2003 m. Stojimo akto X priedo 5 skyriaus B skirsnio a dalyje numatyta, kad 1964 m. birželio 26 d. Tarybos direktyvos 64/433/EEB dėl sveikatos problemų, turinčių įtakos Bendrijos vidaus prekybai šviežia mėsa (1) I priede nustatyti struktūriniai reikalavimai Stojimo akto X priedo A priedėlyje (2) išvardytoms įmonėms Vengrijoje netaikomi iki 2006 m. gruodžio 31 d., laikantis tam tikrų sąlygų.
(2)
2003 m. Stojimo akto X priedo A priedėlis buvo iš dalies pakeistas Komisijos sprendimais 2004/462/EB (3) ir 2004/472/EB (4).
(3)
Kaip teigiama oficialiame Vengrijos kompetentingos institucijos pareiškime, tam tikros mėsos sektoriaus įmonės baigė modernizavimo procesą ir dabar visiškai atitinka Bendrijos teisės aktų nuostatas. Tam tikros įmonės nutraukė savo veiklą. Todėl šios įmonės turėtų būti išbrauktos iš įmonių, kurioms suteiktas pereinamasis laikotarpis, sąrašo.
(4)
Dėl dviejų mėsos įmonių statuso ir jų perklasifikavimo į mažo pajėgumo įmones vis dar tariamasi su kompetentinga Vengrijos institucija. Yra būtina numatyti trumpą papildomą laikotarpį siekiant išsiaiškinti padėtį.
(5)
Be to, ribotas įmonių skaičius dėjo daug pastangų, kad atitiktų Bendrijos teisės aktuose nustatytus struktūrinius reikalavimus. Tačiau dėl išimtinių techninių apribojimų šios įmonės neturi galimybės baigti modernizavimo proceso nurodytą datą. Todėl joms pagrįstai galima duoti daugiau laiko baigti modernizavimo procesą.
(6)
Todėl 2003 m. Stojimo akto X priedo A priedėlis turėtų būti atitinkamai iš dalies pakeistas. Kad būtų aiškiau, jis turėtų būti pakeistas nauju.
(7)
Maisto grandinės ir gyvūnų sveikatos nuolatiniam komitetui buvo pranešta apie šiame sprendime numatytas priemones,
PRIĖMĖ ŠĮ SPRENDIMĄ:
1 straipsnis
2003 m. Stojimo akto X priedo A priedėlis pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2005 m. rugsėjo 19 d.